Oikeusministeriö
Oikeushallinto-osasto
PL 25
00023  VALTIONEUVOSTO

LAUSUNTO KÄRÄJÄOIKEUSVERKOSTON KEHITTÄMISTÄ KOSKEVAN TYÖRYHMÄN MIETINNÖSTÄ OM 8/31/2007

Pyydettynä lausuntona käräjäoikeusverkoston kehittämistä koskevan työryhmän mietinnöstä lausun seuraavaa.

Siltä osin kun ehdotus koskee Helsingin oikeusapupiirin käräjäoikeuksia, jotka ovat Helsinki, Espoo, Vantaa, Tuusula ja Porvoo, ehdotus sisältää vain vähän muutoksia eräiden sivukanslioitten osalta.  Näiltä osin muutosehdotukset ovat asianmukaisia.  

Esityksessä on Tuusulan käräjäoikeuteen ehdotettu liitettäväksi Hyvinkään käräjäoikeus. Toimitilojen osalta on todettu, että Hyvinkään liittäminen Tuusulan käräjäoikeuteen edellyttää lisätilan rakentamista, jonka saaminen kestää vuosia ja että Hyvinkäällä toimisi sivukanslia siihen saakka, kunnes päätoimipaikan tilat ovat valmiit. 

Kuultuani asianajajaliiton valtuuskunnassa alueen asianajajien  käsityksiä Hyvinkään käräjäoikeuden laukkauttamisesta, päädyn ehdottamaan, että Hyvinkään ja Riihimäen kaupungeille muodostetaan yhteinen käräjäoikeus, joka olisi nimeltään Riihimäen käräjäoikeus ja jonka pääkanslia sijaitsisi Riihimäellä. Kyseisen ehdotuksen jälkeenkin Hämeenlinnan ja Tuusulan käräjäoikeuden väestömäärät olisivat yli 100.000 asukasta ja uuden Riihimäen käräjäoikeuden väestömääräksi muodostuisi 142.000 asukasta. Tällä ratkaisulla myös lisätilojen rakentamisesta säästyttäisiin. 

Hyvinkään lisäksi asianajajavaltuuskunnassa keskustelua aiheutti Kokkolan käräjäoikeuden lopettaminen ja Kokkolan asukkaiden siirtäminen Ylivieskan käräjäoikeuden alaisuuteen. 

Kokkolan käräjäoikeuden väestömäärästä on 15 %:a ruotsinkielisiä, jolloin heidän palvelunsa olennaisesti heikkenisi, paitsi käräjämatkojen, myös käytettävän ruotsin kielen hallinnan osalta, varsinkin kun hovioikeus muuttuisi Vaasan sijasta ehdotuksen mukaisesti Rovaniemen hovioikeudeksi. Kokkolaan ehdotettu sivukanslia täyttää kuitenkin mielestäni oikeusturvan vaatimukset.

Valtuuskunnassa pohdittiin myös käräjämatkojen pitenemisen vaikutusta niin asiakasparttien kuin todistajienkin osalta ja arveltiin erityisesti rikosasioissa istuntojen peruuntumisen yleistyvän. Asianajajat tunsivat myös huolta käräjäoikeuksien toimipisteiden karsimisesta, koska niiden seurauksena myös asianajotoimistoverkosto todennäköisesti supistuu, jolla asianajajien mielestä on välitön vaikutus myös asiakkaiden oikeusturvan vähenemiseen. 

Käräjäoikeuksien karsinnan myötä oikeusaputoimistojen tarpeellisuus korostuu. Kansalaisten oikeusturvan kannalta on tärkeää, että oikeusaputoimistoverkko pysyy tiheänä ja toimistot jäävät myös niille paikkakunnille, joista käräjäoikeudet ja sivukansliat poistuvat. Laadukkaita oikeudellisia neuvontapalveluja, joita on voitu kysyä oikeusaputoimistojen lisäksi myös käräjäoikeuksien kanslioista, on käräjäoikeusverkon supistamisen jälkeen silloin saatavissa edelleen paikallisista oikeusaputoimistoista.

Liisa Vehmas
oikeusaputoimen johtaja
Helsingin oikeusaputoimisto